הונגריה חזרה שוב לתחרות בשנת 2005 עם השיר "Forogj, világ!" ("הסתובב, עולם!") שבוצע על ידי הלהקה נוקס, איתו היא הגיעה למקום ה-12. הונגריה הודיעה שלא תשתתף באירוויזיון 2006 על-אף המיקום הגבוה אליו היא הגיעה ב-2005. היא חזרה שוב לתחרות בשנת 2007 עם השיר "Unsubstantial Blues" ("בלוז חסר בסיס") שבוצע על ידי מגדי רואוזה בשפה האנגלית בפעם הראשונה בתולדותיה של הונגריה. השיר עלה מהמקום השני בשלב חצי הגמר אל הגמר, בו הוא סיים במקום ה-9 עם 128 נקודות, ההישג הטוב ביותר שלה בתחרות מאז 1994. לאירוויזיון 2008 שלחה הונגריה את הזמרת צ'זי עם השיר "Candlelight" ("אור הנר") איתו היא הגיעה למקום האחרון בשלב חצי הגמר. באירוויזיון 2009 שוב כשלה הונגריה להעפיל לשלב הגמר כאשר הזמר זולי אדוק הופיע במוסקבה עם השיר "Dance with Me" ("רקדי איתי") איתו הוא הגיע למקום ה-15 בשלב חצי הגמר.